AC Milan, ultimele decizii legate de noul stadion. Planuri pentru alte investiții
- Mădălina Sfrijan
- 1 martie 2024, 13:10
Planurile proprietarilor AC Milan încep să prindă contur. Aceștia au început demersurile legate de construcția noului stadion. După finalizarea lucrărilor, "diavolii" vor renunța la "San Siro" pentru o arenă de 70.000 de locuri.
AC Milan vrea să construiască cel mai durabil stadion din Europa. Astfel, proprietarii fostei campioane europene de fotbal vor să concureze cu cele mai mari cluburi din lume. Inițiatorii proiectului au extins recent planul de investiție.
AC Milan, planuri pentru noul stadion
Consiliul local din San Donato a intrat în posesia planului urbanistic propus de clubul din Serie A. Arena pe care AC Milan urmează să o construiască se va afla în cartierul San Francesco.
Gerry Cardinale, fondatorul și partenerul director al firmei de investiții RedBird Capital, are planuri mari legate de acest proiect ambițios. Acesta a cumpărat controlul asupra AC Milan printr-o tranzacție de 1,2 miliarde de euro în 2022. Afaceristul este decis să concretizeze acest plan, construind stadionul care va găzdui partide importante, dar și evenimente muzicale.
"Acest lucru ar trebui să fie bun nu doar pentru Milan, ci și pentru Italia și Serie A. ", a declarat Cardinale la Financial Times Business of Football Summit.
Alte noi stadioane vor fi construite
Afaceristul care a preluat controlul asupra AC Milan are o nouă viziune legată de acest demers. Acesta este decis să creeze o companie care să ridice arena impresionantă, iar ulterior, societatea să se ocupe și de construcția altor stadioane.
"Voi crea o companie care va construi acest stadion și apoi, sincer, vreau să iau această companie și să o pun să construiască stadioane pentru toate celelalte echipe din Serie A", a adăugat el.
AC Milan, investiție impresionantă
Zlatan Ibrahimovic s-a arătat extrem de încântat de această decizie, menționând că pe San Siro s-au strâns "amintiri minunate, dar întotdeauna există un nou început pentru orice. "
Suedezul Ibrahimovic și-a încheiat cariera de jucător la AC Milan în 2023. În prezent, acesta ocupă funcția de consilier principal al proprietarilor clubului. În același timp, autoritățile din Milano intenționează să renoveze actualul stadion.
AC Milan a câștigat ultimul titlu din Serie A în 2022.